ข้อกำหนด ก.อ. เรื่อง กำหนดวิชาชีพทางกฎหมายอย่างอื่น และเงื่อนไขเกี่ยวกับการประกอบวิชาชีพ ตามมาตรา 33 (1) (ค) แห่งพระราชบัญญัติ ระเบียบข้าราชการฝ่ายอัยการ พ.ศ. 2521

ข้อกำหนด ก

ข้อกำหนด ก.อ.
เรื่อง
กำหนดวิชาชีพทางกฎหมายอย่างอื่น และเงื่อนไขเกี่ยวกับ
การประกอบวิชาชีพ
ตามมาตรา ๓๓ (๑) (ค) แห่งพระราชบัญญัติ
ระเบียบข้าราชการฝ่ายอัยการ
พ.ศ. ๒๕๒๑[๑]

อาศัยอำนาจตามความในมาตรา ๓๓ (๑) (ค)
แห่งพระราชบัญญัติระเบียบข้าราชการฝ่ายอัยการ พ.ศ. ๒๕๒๑ ก.อ.
กำหนดวิชาชีพทางกฎหมายอย่างอื่นและเงื่อนไขเกี่ยวกับการประกอบวิชาชีพไว้
ดังต่อไปนี้

ข้อ ๑ 
ให้ยกเลิกข้อกำหนด ก.อ. ออกตามความในมาตรา ๓๓ (๑) (ค) แห่งพระราชบัญญัติระเบียบข้าราชการฝ่ายอัยการ
พ.ศ. ๒๕๒๑ เรื่อง กำหนดวิชาชีพทางกฎหมายอย่างอื่น และเงื่อนไขเกี่ยวกับการประกอบวิชาชีพ
ตามมาตรา  ๓๓ (๑) (ค)
แห่งพระราชบัญญัติระเบียบข้าราชการฝ่ายอัยการ พ.ศ. ๒๕๒๑ ฉบับลงวันที่ ๒ พฤศจิกายน
พ.ศ. ๒๕๓๒ ฉบับลงวันที่ ๓๐ มิถุนายน พ.ศ. ๒๕๔๐ และฉบับลงวันที่ ๒๙ พฤศจิกายน พ.ศ.
๒๕๔๒ และให้ใช้ข้อกำหนด ก.อ. ฉบับนี้แทน

ข้อ ๒  วิชาชีพทางกฎหมายอย่างอื่น
คือ
(๑) เป็นอาจารย์ประจำคณะนิติศาสตร์ในมหาวิทยาลัยของรัฐ
ซึ่งคณบดีหรือตำแหน่งที่เทียบเท่ารับรองว่าได้สอนวิชากฎหมายตามหลักสูตรในคณะนิติศาสตร์หรือภาควิชานิติศาสตร์หรือสาขาวิชานิติศาสตร์มาแล้ว
ตามแบบที่กำหนดท้ายข้อกำหนดนี้
(๒) เป็นข้าราชการหรือพนักงานส่วนท้องถิ่น
ตำแหน่งนิติกรซึ่งผู้บังคับบัญชารับรองว่าได้ปฏิบัติงานในหน้าที่นิติกรตามมาตรฐานในสายงานนิติการที่
ก.พ. กำหนด ตามแบบที่กำหนดท้ายข้อกำหนดนี้
(๓)
เป็นพนักงานฝ่ายปกครองหรือตำรวจซึ่งทำหน้าที่พนักงานสอบสวนและผู้บังคับบัญชารับรองว่าได้ปฏิบัติงานในหน้าที่พนักงานสอบสวนมาแล้วไม่น้อยกว่า
๒๐ เรื่อง ตามแบบที่กำหนดท้ายข้อกำหนดนี้
(๔)
เป็นนายทหารซึ่งทำหน้าที่นายทหารสืบสวนสอบสวนหรือนายทหารสารวัตรสืบสวนสอบสวน
กระทรวงกลาโหม ซึ่งผู้บังคับบัญชารับรองว่าได้ปฏิบัติงานสอบสวนคดีอาญาซึ่งอยู่ในอำนาจของศาลทหารมาแล้วไม่น้อยกว่า
๒๐ เรื่อง ตามแบบที่กำหนดท้ายข้อกำหนดนี้
(๕) เป็นข้าราชการตำแหน่งเจ้าหน้าที่สืบสวนสอบสวน
สำนักงานคณะกรรมการป้องกันและปราบปรามยาเสพติด
ซึ่งผู้บังคับบัญชารับรองว่าได้ปฏิบัติงานสอบสวนคดียาเสพติดมาแล้วไม่น้อยกว่า ๒๐
เรื่อง ตามแบบที่กำหนดท้ายข้อกำหนดนี้
(๖)
เป็นข้าราชการตำแหน่งเจ้าพนักงานป้องกันและปราบปรามการทุจริตแห่งชาติ
สำนักงานคณะกรรมการป้องกันและปราบปรามการทุจริตแห่งชาติ
ซึ่งผู้บังคับบัญชารับรองว่าได้ปฏิบัติงานตรวจสอบทรัพย์สิน
หรือไต่สวนและวินิจฉัยคดีที่อยู่ในอำนาจหน้าที่ของสำนักงานคณะกรรมการป้องกันและปราบปรามการทุจริตแห่งชาติตามแบบที่กำหนดท้ายข้อกำหนดนี้
(๗) เป็นข้าราชการตำแหน่งนักวิชาการตรวจเงินแผ่นดิน
(วุฒิทางกฎหมาย) สำนักงานการตรวจเงินแผ่นดิน หรือนักวิชาการที่ดิน (วุฒิทางกฎหมาย)
กรมที่ดิน ซึ่งผู้บังคับบัญชารับรองว่าได้ปฏิบัติงานด้านกฎหมายอย่างแท้จริงในหน้าที่ดังกล่าวตามมาตรฐานในสายงานนิติการที่
ก.พ. กำหนดตามแบบที่กำหนดท้ายข้อกำหนดนี้
(๘) เป็นเจ้าพนักงานการเลือกตั้ง (งานนิติการ)
สำนักงานคณะกรรมการการเลือกตั้ง
ซึ่งผู้บังคับบัญชารับรองว่าได้ปฏิบัติงานด้านกฎหมายอย่างแท้จริงในหน้าที่ดังกล่าว
ตามมาตรฐานสายงานนิติการที่ ก.พ. กำหนด หรือเจ้าพนักงานการเลือกตั้ง
(งานวินิจฉัยหรืองานสืบสวนสอบสวน) สำนักงานคณะกรรมการการเลือกตั้ง
ซึ่งผู้บังคับบัญชารับรองว่าได้ปฏิบัติงานพิจารณาวินิจฉัยหรือสอบสวนมาแล้วไม่น้อยกว่า
๒๐ เรื่อง ตามแบบที่กำหนดท้ายข้อกำหนดนี้
(๙) เป็นเจ้าหน้าที่ของรัฐในองค์กรอิสระตามที่รัฐธรรมนูญกำหนด
หรือพนักงานในองค์กรของรัฐ รัฐวิสาหกิจ ตำแหน่งนิติกร
ซึ่งผู้บังคับบัญชารับรองว่าได้ปฏิบัติงานในหน้าที่นิติกรตามแบบที่กำหนดท้ายข้อกำหนดนี้
(๑๐) เป็นอาจารย์ผู้บรรยายประจำวิชาของคณะนิติศาสตร์
ในสถาบันอุดมศึกษาเอกชนที่ทบวงมหาวิทยาลัยให้การรับรองมาตรฐานการศึกษาของหลักสูตรนิติศาสตร์
ซึ่งคณบดีหรือตำแหน่งเทียบเท่ารับรองว่าได้สอนวิชากฎหมายตามหลักสูตรในคณะนิติศาสตร์มาแล้วในวิชาใดวิชาหนึ่งหรือหลายวิชา
ดังนี้ กฎหมายแพ่งและพาณิชย์ กฎหมายอาญา กฎหมายวิธีพิจารณาความแพ่ง
กฎหมายวิธีพิจารณาความอาญา กฎหมายลักษณะพยานหลักฐาน กฎหมายล้มละลาย
พระธรรมนูญศาลยุติธรรม กฎหมายว่าด้วยการจัดตั้งศาลแขวงและวิธีพิจารณาความอาญาในศาลแขวง
กฎหมายรัฐธรรมนูญ กฎหมายปกครอง กฎหมายทรัพย์สินทางปัญญา กฎหมายภาษีอากร
กฎหมายแรงงาน กฎหมายการค้าระหว่างประเทศ กฎหมายพาณิชย์นาวี หรือกฎหมายระหว่างประเทศ
ตามแบบที่กำหนดท้ายข้อกำหนดนี้
(๑๑)
เป็นผู้ประกอบวิชาชีพอย่างอื่นที่เกี่ยวเนื่องกับกฎหมายที่ได้ปฏิบัติงานด้านกฎหมายในลักษณะทำนองเดียวกันหรือเทียบได้กับวิชาชีพตาม
(๑) - (๑๐) ซึ่ง ก.อ. รับรองเป็นรายกรณี

ข้อ ๓  ผู้สมัครสอบคัดเลือกเพื่อบรรจุเป็นข้าราชการอัยการ
และแต่งตั้งให้ดำรงตำแหน่งอัยการผู้ช่วย
ซึ่งได้ประกอบวิชาชีพทางกฎหมายเป็นทนายความจะต้องได้ว่าความในศาลยุติธรรมโดยทำหน้าที่หรือมีส่วนร่วมทำหน้าที่ทนายความในการที่ศาลออกนั่งพิจารณามาแล้วไม่น้อยกว่า
๒๐ เรื่อง ในจำนวนนี้ต้องเป็นคดีแพ่งไม่น้อยกว่า ๕ เรื่อง
โดยมีหนังสือรับรองของผู้พิพากษาที่นั่งพิจารณาตามแบบที่กำหนดตามท้ายข้อกำหนดนี้มาแสดงว่าได้ทำหน้าที่ดังกล่าวอย่างแท้จริง

ข้อ ๔ 
ผู้ที่มีคุณสมบัติและปฏิบัติตามเงื่อนไขครบถ้วนตามข้อกำหนด ก.อ. เรื่องกำหนดวิชาชีพทางกฎหมายอย่างอื่นและเงื่อนไขเกี่ยวกับการประกอบวิชาชีพตามมาตรา
๓๓ (๑) (ค) แห่งพระราชบัญญัติระเบียบข้าราชการฝ่ายอัยการ พ.ศ. ๒๕๒๑ ฉบับลงวันที่
๒๔ เมษายน พ.ศ. ๒๕๒๒ ฉบับลงวันที่ ๒ พฤศจิกายน พ.ศ. ๒๕๓๒ ฉบับลงวันที่ ๓๐ มิถุนายน
พ.ศ. ๒๕๔๐ หรือฉบับลงวันที่ ๒๙ พฤศจิกายน พ.ศ. ๒๕๔๒
หรือปฏิบัติตามเงื่อนไขดังกล่าวแต่เพียงบางส่วนก่อนข้อกำหนด ก.อ.
ฉบับนี้ใช้บังคับนั้นให้ถือว่าได้ประกอบวิชาชีพทางกฎหมายอย่างอื่นและปฏิบัติตามเงื่อนไขเกี่ยวกับการประกอบวิชาชีพนั้น
ๆ ครบถ้วนแล้ว หรือแต่เพียงบางส่วนนั้น แล้วแต่กรณี ตามที่ ก.อ. กำหนดตามนัยข้อกำหนดนี้

ให้ไว้ ณ วันที่ ๒๙ เมษายน พ.ศ. ๒๕๔๕
คนึง  ฦาไชย
ประธาน ก.อ.

[เอกสารแนบท้าย]

๑.  (๑)
หนังสือรับรองการประกอบวิชาชีพของผู้สมัครสอบซึ่งเป็นอาจารย์ประจำคณะนิติศาสตร์หรือภาควิชานิติศาสตร์หรือสาขาวิชานิติศาสตร์ในมหาวิทยาลัยของรัฐ
๒.  (๒)
หนังสือรับรองการประกอบวิชาชีพของผู้สมัครสอบซึ่งเป็นข้าราชการหรือพนักงานส่วนท้องถิ่นตำแหน่งนิติกร
๓.  (๓)
หนังสือรับรองการประกอบวิชาชีพของผู้สมัครสอบซึ่งเป็นพนักงานฝ่ายปกครองหรือตำรวจ
๔.  (๔)
หนังสือรับรองการประกอบวิชาชีพของผู้สมัครสอบซึ่งเป็นนายทหารทำหน้าที่นายทหารสืบสวนสอบสวนหรือนายทหารสารวัตรสืบสวนสอบสวน
กระทรวงกลาโหม
๕.  (๕)
หนังสือรับรองการประกอบวิชาชีพของผู้สมัครสอบซึ่งเป็นข้าราชการตำแหน่งเจ้าหน้าที่สืบสวนสอบสวนสำนักงานคณะกรรมการป้องกันและปราบปรามยาเสพติด
๖.  (๖)
หนังสือรับรองการประกอบวิชาชีพของผู้สมัครสอบซึ่งเป็นข้าราชการตำแหน่งเจ้าพนักงานป้องกันและปราบปรามการทุจริตแห่งชาติ
สำนักงานคณะกรรมการป้องกันและปราบปรามการทุจริตแห่งชาติ
๗.  (๗)
หนังสือรับรองการประกอบวิชาชีพของผู้สมัครสอบซึ่งเป็นข้าราชการตำแหน่งนักวิชาการตรวจเงินแผ่นดิน
(วุฒิทางกฎหมาย) สำนักงานตรวจเงินแผ่นดิน
๘.  (๗)
หนังสือรับรองการประกอบวิชาชีพของผู้สมัครสอบซึ่งเป็นข้าราชการตำแหน่งนักวิชาการที่ดิน
(วุฒิทางกฎหมาย) กรมที่ดิน
๙.  (๘)
หนังสือรับรองการประกอบวิชาชีพของผู้สมัครสอบซึ่งเป็นเจ้าพนักงานการเลือกตั้ง
(งานนิติการ) สำนักงานคณะกรรมการการเลือกตั้ง
๑๐.  (๘)
หนังสือรับรองการประกอบวิชาชีพของผู้สมัครสอบซึ่งเป็นเจ้าพนักงานการเลือกตั้ง
(งานวินิจฉัยหรืองานสืบสวนสอบสวน) สำนักงานคณะกรรมการการเลือกตั้ง
๑๑.  (๙)
หนังสือรับรองการประกอบวิชาชีพของผู้สมัครสอบซึ่งเป็นเจ้าหน้าที่ของรัฐในองค์กรอิสระตามที่รัฐธรรมนูญกำหนดหรือพนักงานในองค์กรของรัฐในตำแหน่งนิติกร
๑๒.  (๙)
หนังสือรับรองการประกอบวิชาชีพของผู้สมัครสอบซึ่งเป็นพนักงานรัฐวิสาหกิจในตำแหน่งนิติกร
๑๓.  (๑๐)
หนังสือรับรองการประกอบวิชาชีพของผู้สมัครสอบซึ่งเป็นอาจารย์ผู้บรรยายประจำวิชาของคณะนิติศาสตร์
สถาบันอุดมศึกษาเอกชนที่ทบวงมหาวิทยาลัยให้การรับรองมาตรฐานการศึกษา
๑๔. 
หนังสือรับรองการประกอบวิชาชีพสำหรับผู้สมัครตามความในมาตรา ๓๓ (๑) (ค)
แห่งพระราชบัญญัติระเบียบข้าราชการฝ่ายอัยการ พ.ศ. ๒๕๒๑
ซึ่งเคยเป็นรองจ่าศาลและปฏิบัติหน้าที่เดิมต่อมานับแต่วันที่ ๑ เมษายน ๒๕๔๔
๑๕. 
หนังสือรับรองการประกอบวิชาชีพสำหรับผู้สมัครตามความในมาตรา ๓๓ (๑) (ค)
แห่งพระราชบัญญัติระเบียบข้าราชการฝ่ายอัยการ พ.ศ. ๒๕๒๑ ซึ่งเป็นทนายความ
(สำหรับคดีหลังวันที่ ๑ กรกฎาคม ๒๕๓๑)
๑๖. 
หนังสือรับรองการประกอบวิชาชีพสำหรับผู้สมัครตามความในมาตรา ๓๓ (๑) (ค) แห่งพระราชบัญญัติระเบียบข้าราชการฝ่ายอัยการ
พ.ศ. ๒๕๒๑ ซึ่งเป็นทนายความ (สำหรับคดีก่อนวันที่ ๑ กรกฎาคม ๒๕๓๑)
๑๗. 
บัญชีรายละเอียดการว่าความคดีแพ่ง
๑๘. 
บัญชีรายละเอียดการว่าความคดีอาญา

(ดูข้อมูลจากภาพกฎหมาย)

ดลธี/ผู้จัดทำ
๑๐ กันยายน ๒๕๕๓

เอกฤทธิ์/ผู้ตรวจ
๑๘ พฤศจิกายน ๒๕๕๓

[๑] ราชกิจจานุเบกษา
เล่ม ๑๑๙/ตอนพิเศษ ๕๒ ง/หน้า ๖๐/๑๔ มิถุนายน ๒๕๔๕